O căprioară și o bufniță, salvate de drumarii din Covasna / Tot aici au murit uciși de autoturisme 24 de urși, anul trecut și în primele 5 luni din acest an
O intervenție inedită a drumarilor din județul Covasna pentru salvarea unor animale sălbatice a fost semnalată pe pagina de Facebook a Direcției Regionale de Drumuri și Poduri (DRDP) Brașov.
”Colegii noștri din cadrul SDN Sfântu Gheorghe au intervenit pentru salvarea unei căprioare care zăcea în șanțul de la marginea DN12. Animalul, abia născut, era în pericol iminent de a fi lovit, fiind la doar câțiva metri de partea carosabilă.
În timpul manevrelor de îndepărtare a căprioarei colegii au descoperit și o bufniță rănită în vegetația de la marginea drumului, și acesta fiind relocată într-o zonă împădurită.
Menționăm că ambele animale au fost manipulate fără contact direct pentru a nu lăsa urme de miros uman pe corpul lor și pentru a minimiza o eventuală contaminare cu germeni”, se precizează pe pagina de socializare.
Potrivit comisarului-șef al Gărzii de Mediu Covasna, Lucian Cândea, 6 urși au fost uciși accidental pe drumurile din județul Covasna de la începutul acestui an, iar anul trecut s-au înregistrat 18 astfel de cazuri.
În urmă cu două săptămâni, o ursoaică şi doi dintre cei trei pui ai ei au murit după ce au fost loviţi de un tren în apropierea localităţii Ozun. Puiul care a supraviețuit accidentului a fost capturat şi transportat la un centru de reabilitare a puilor orfani, în judeţul Harghita.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank